Rout Wullmaus

D'rout Wullmaus (Myodes glareolus oder Clethrionomys glareolus) ass e Knabberdéier aus der Famill vun de Wullmais. Et ass déi eenzeg Aart vun der Gattung vun de roude Wullmais (Myodes) déi a West- and Zentraleuropa virkënnt. Aner Aarte kommen nach an Nordeuropa vir.

 Ausgesinn 
En erwuessent Déier ass 8,5 bis 11 cm laang an tëscht 14 a 40 g schwéier. De Schwanz ass 36 bis 72 mm laang. Op Insele ginn d'Déiere mei grouss wei um Festland. De Réck ass roudelzeg-brong, d'Säite si groelzeg mat engem roudelzege Schäin, an de Bauch ass giel bis knaschteg-wäiss. De Kapp ass kuerz a stomp mat Oueren, déi mei grouss sinn wei déi vun anere Wullmais.

 Behuelen
Rout Wullmais hunn e planzleche Kascht, deen aus Somkären, Friichten, Blieder, Kraider a Bamschuel besteet. Dobäi komme geleeëntlech Pilzen, Mooser, Wuerzelen, Gras an och Insekten, Wierm a Schleeken. An nërdleche Géigenden leeën d'Déiere Reserven u fir de Wanter.

D'Déiere sinn souwuel am Dag wei och nuets aktiv, am Summer meeschtens nuets.

D'rout Wullmais maachen e bullefërmegt Nascht aus Blieder, Moos, Gras, a Fiederen, dat tëscht 2 an 10 cm ënner dem Buedem ass, dacks ënner Wuerzelen oder ëmgefalene Beem. Et kann och an engem huele Bam sinn.

Rout Wullmais reproduzéiere sech tëscht Abrëll an September-Oktober. Den Nowuess kënnt 16-18 Deeg no der Befruchtung op d'Welt. Op eng Kéier komme 3 bis 5 Jonker op d'Welt; d'Weibche kann am Joer véier bis fënnefmol jéngeren. Eng neigebuere Maus weit 2 Gramm. Nëmmen d'Mamm këmmert sech ëm den Nowuess. Déi Kleng gi 14 Deeg geniert. No 4 an enger hallwer Woch ass e Weibche geschlechtsräif.

Eng rout Wullmaus ka bis zu 18 Méint an der Natur al ginn, an der Gefaangenschaft bis zu 4 Joer. Zu hire Friessfeinden ziele virun allem d'Eilen, d'Wiselen an dFiiss.

 Kuckt och 
 D'Ro'd Wullmaus, eng lëtzebuergesch Studentenzeitung vun uganks vun den 1970er Joren.

 Um Spaweck 

Kategorie:Cricetidae

ca:Talpó roig
da:Rødmus
de:Rötelmaus
en:Bank Vole
fr:Campagnol roussâtre
lt:Rudasis pelėnas
nl:Rosse woelmuis
ja:ハタネズミ
no:Klatremus
fi:Metsämyyrä
sv:Långsvansad skogssork